A Xunta explica sen cifras as súas propostas sobre financiamento autonómico
Redacción | Mércores, 17 de Xaneiro de 2018, 14:00
ARCHIVADO EN | negociación financiamento autonómico
O director xeral de Planificación e Orzamentos, Miguel Corgos, ratificou na Cámara algunhas propostas da Xunta para un novo modelo de financiamento autonómico baseado "na suficiencia" e a "nivelación plena" de todos os servizos co fin de responder por "igual" ás necesidades de todos cidadáns. Todo iso, en busca do apoio dos seus rivais políticos en Galicia para "reforzar" a posición negociadora. A oposición, pola súa banda, esixe "cifras".
Á marxe da "nivelación plena" para todos os servizos e non só para os esenciais (sanidade, educación e servizos sociais), Corgos detallou as propostas que defende Galicia con respecto das variables da poboación que inflúen nas necesidades de gasto. Por exemplo, insistiu na necesidade de incorporar novos tramos de idade no gasto sanitario ou de ponderar o impacto económico da dispersión no ámbito educativo; á vez que defendeu a creación de máis dun grupo de idade no ámbito da dependencia.
Así mesmo, e a pesar de que non se trata dun instrumento do sistema de financiamento en sentido estrito, a Xunta aspira a "multiplicar por cinco" os recursos que recibe a través do Fondo de Compensación Interterritorial (FCI). Segundo explicou en xullo o economista Santiago Lago, experto galego designado para traballar nunha proposta no ámbito estatal e quen xa apostou por reforzar esta vía, actualmente Galicia recibe por esta vía uns 40 millóns, cando chegou a recibir ata 200.
​Feijóo recoñece "dificultades para manter" os fondos no financiamento autonómico
O novo financiamento autonómico compensará o envellecemento e a dispersión